‘Beperk reis tussen SA en Indië’ – DA, EFF(Argieffoto) Die DA en die EFF doen ’n beroep op die regering om reise tussen Indië en Suid-Afrika te beperk. Angel Khanyile, die DA se woordvoerder oor binnelandse sake, sê dit moet die staking van direkte en aansluitingsvlugte van Indië na Suid-Afrika insluit, asook beperkings op hawens en landgrense. Sy sê repatriasievlugte kan slegs onder streng voorwaardes voortgaan, waar reisigers vir twee weke self-isoleer voordat hulle die land mag binnekom. Indië is tans in ŉ stryd gewikkel om die verspreiding van die verskillende variante van die Covid-19-virus, waaronder die gevaarlike B.1.617-variant, te bekamp. Zweli Mkhize, minister van gesondheid, het Dinsdag aangedui dat dié variant nog nie in Suid-Afrika opgespoor is nie. Khanyile sê daar was reeds twee afsonderlike voorvalle van individue wat van Indië na Suid-Afrika gereis het, wat die afgelope 72 uur positief vir Covid-19 getoets het. “Dit sal roekeloos van die regering wees om eers maatreëls in te stel nadat hierdie variant ons land binnegekom het. Ons moet verhoed dat dit gebeur,” sê Khanyile. “Verder sloer die uitrol van die entstowwe en kan ons eenvoudig nie nog ’n erge vlaag Covid-19-infeksies bekostig nie.” Die EFF sê in ŉ verklaring die regering moet ook diegene wat reeds van Indië na Suid-Afrika gereis het, in isolasie plaas om doodseker te maak dat die variant nie die land binnekom nie. “Die regering moet optree met die doel voor oë om sy burgers se lewens te beskerm,” sê die EFF in ŉ verklaring.